Орачу
Алекса Шантић 

Ори поље, ори боље,
    Да слободан развој буде;
Родиће ти мило поље,
Раденику Бог ће дати,
Раденик ће злато брати
    Оштрим српом с миле груде.

Ори поље, ори боље,
    Мушком снагом а без ника,
Јер уз снагу кад је воље
Сама срећа ближе броди,
Изобиље собом води
    Под кров часног раденика.

Ори поље, ори, ори!
    Чуј! Како те шева хвали,
У слаткој ти пјесми збори:
Благословен твој труд био,
Небо дало све, што хтио
    'Ранитељу тица мали'!

Ори поље, ори даље,
    Ено лаган облак плови,
То Бог добри росу шаље,
Да спуштено сјеме поји
И да дјело руку твоји'
    Изобиљем благослови!

Шантићеве песме 1899.